Aarhus' markante kommunale prestigebyggeri Dokk1 er ramt af en byggeskandale.

Den kun et år gamle bygning på havnen til to milliarder kroner, der huser både bibliotek og borgerservice, er bygget med såkaldte MgO-vindspærreplader, der har vist sig at være uegnede til dansk klima.

Det er Aarhus Kommune blevet opmærksom på efter andre sager med det fejlbehæftede byggemateriale, fortæller stadsdirektør Niels Højbjerg.

Han ved endnu ikke, hvor ansvaret skal placeres, men han har ikke nogen grund til at tro, at det er bevidst sjusk.

- Der er ingen tvivl om, at pladerne var godkendt, da de blev sat op, og da monteringen var færdig. Så vi har ikke noget billede af, at nogen har gjort det i ond tro, siger han.

Niels Højbjerg håber, at skaderne på Dokk1 kan udbedres og pladerne skiftes hurtigst muligt og helst inden 2017.

- Vi vil selvfølgelig være kede af, hvis ikke Dokk1 er klar og står i sin fulde pragt, når vi skal have kulturhovedstadsår, siger han.

Det er en skandale, at så mange bygninger i Danmark er lavet med MgO-plader.

Det mener Tommy Bunch Nielsen, der er ekspert på området, og som har lavet en rapport for Byggeskadefonden om problemet.

- Vi kommer til at bruge mellem halvanden og to milliarder på det her. Det er rent spild for samfundet, fordi vi ikke har et system, der kan opfange det her, siger Tommy Bunch Nielsen og uddyber:

- Der er ikke nogen kontrol fra Trafik- og Byggestyrelsen. Når der kommer et produkt, der kommer til at dominere markedet, så burde myndighederne jo også kigge på det.

Ifølge Jyllands-Posten vil det koste cirka 13 millioner kroner at skifte MgO-pladerne alene på Dokk1.

Milliardhuset, der ikke kan stå ude: